# Csongrád Város Jegyzőjétől „M”

Témafelelős: dr. Barcsi Judit

Száma: Önk/15-1/2024

***ELŐTERJESZTÉS***

**Csongrád Városi Önkormányzat Képviselő-testületének**

**2024. január 25-i ülésére**

**Tárgy:** a zöldterületek és a fás szárú növények védelmének helyi szabályairól szóló 56/2016. (XII. 23.) önkormányzati rendelet módosítása

# Tisztelt Képviselő-testület!

A Képviselő-testület 2022. novemberi 24-i ülésén elvi döntést hozott arról, hogy szigorítja a zöldterületek és a fás szárú növények védelmének helyi szabályairól szóló 56/2016. (XII. 23.) önkormányzati rendeletet a zöldterületi pakolás vonatkozásában oly módon, hogy a körzet önkormányzati képviselőit megkeresve, kijelöl olyan városrészeket és/vagy utcákat, utcarészeket, ahol az ingatlan előtti zöldterületi parkolás az ingatlan tulajdonosa számára sem megengedett. Az ezt követően kidolgozott javaslatot - mely a város valamennyi kiemelt szegélye mentén a zöldterület melletti parkolást megtiltotta - a Képviselő-testület a 2023. januári Képviselő-testületi ülésén elutasította. Jelen átdolgozott javaslat a Városgazdasági, Ügyrendi és Összeférhetetlenségi Bizottság kezdeményezésére a szigorúbb szabályokat kizárólag a Kossuth tér, a Szentháromság tér, valamint a Fő utcát övező zöldterületekre állapítja meg. Figyelemmel az érintettek szűk körére és az előfordulás eseti jellegére, javasolom a módosítás hatályba lépését 2024. február 1. napjával megállapítani.

Fentiek alapján kérem a T. Képviselő-testületet, hogy a rendelet-tervezetet vitassa meg és fogadja el!

A Rendelet módosításának várható következményeiről – az előzetes hatásvizsgálat eredményéről az alábbi tájékoztatást adom:

1. **1. A rendelet megalkotásának valamennyi jelentősnek ítélt hatása, különösen:**

*1.1. Társadalmi, gazdasági, költségvetési hatása:*

           A szabályozási tárgykör szigorítása a városközponti zöldterület védelmét szolgálja.

*1.2. Környezeti és egészségi következményei***:**

           A rendelet módosítására a Város zöldterületének fokozott védelmének érdekében kerül sor.

*1.3. Adminisztratív terheket befolyásoló hatása***:**

           A rendelet módosítása többlet adminisztrációs teherrel nem jár.

**2. A jogszabály megalkotásának szükségessége, a jogalkotás elmaradásának várható következményei:**

 A rendelet módosítása környezetvédelmi okokból szükséges.

**3. A jogszabály alkalmazásához szükséges személyi, szervezeti, tárgyi és pénzügyi     feltételek:**

A rendelet alkalmazása nem igényel többlet személyi és tárgyi feltételt.

Kérem a Tisztelt Képviselő-testületet az előterjesztés megtárgyalására és a rendelet-tervezet elfogadására.

Csongrád, 2024. január 17.

 Dr. Juhász László

 jegyző

**Csongrád Város Önkormányzata Képviselő-testületének .../.... (...) önkormányzati rendelete**

**a zöldterületek és a fás szárú növények védelmének helyi szabályairól szóló 56/2016.(XII. 23.)önkormányzati rendelet módosításáról**

Csongrád Városi Önkormányzat Képviselő-testülete az Alaptörvény 32. cikk (1) bekezdés a) pontjában, a környezet védelmének általános szabályairól szóló 1995. évi LIII. törvény 48. § (1) és (2) bekezdéseiben és a fás szárú növények védelméről szóló 346/2008. (XII. 30.) Kormányrendelet 8. § (4) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 11. pontjában meghatározott feladatkörében eljárva, a környezet védelmének általános szabályairól szóló 1995. évi LIII. tv. 48. §-ában biztosított véleményezési jogkörében eljáró illetékes környezetvédelmi igazgatási szerv véleményének kikérésével a következőket rendeli el:

**1. §**

A zöldterületek és a fás szárú növények védelmének helyi szabályairól szóló 56/2016.(XII.23.) önkormányzati rendelet 8. §-a a következő (1b) bekezdéssel egészül ki:

„(1b) Az (1a) bekezdéstől eltérően nem mentesül a jogkövetkezmény alól a magánszemély, amennyiben a Kossuth teret, a Szentháromság teret, valamint a Fő utcát övező zöldterületen parkol. ”

**2. §**

Ez a rendelet 2024. február 1-jén lép hatályba.

|  |  |
| --- | --- |
| Bedő Tamás sk. polgármester  | Dr. Juhász László sk. jegyző  |

Végső előterjesztői indokolás

A szabályozási tárgykör szigorítása a városközponti zöldterület védelmét szolgálja. A rendelet módosítására a Város zöldterületének fokozott védelmének érdekében kerül sor.